44. schôdza NR SR - 2.deň - B. popoludní
Dátum: 2014-11-26
Poslanec: Mikloško, Jozef (KDH)
Druh vystúpenia: Vystúpenie v rozprave

126. Vážený pán predseda, podpredseda striedajúci, ja teda som mal strach, že nestihnem ani Arsenal – Dortmund, za chvíľu začne zápas, a teda keby pán Brocka, keby hrala dneska Trnava, určite by skončil skorej. Nebolo to až také zaujímavé počúvanie, tak by som povedal, ale kontroloval som ťa a bolo to skutočne do písmena rovnaké, keď upozorňujem, že ešte je zákon, bod č. 45 (1196), ktorý dajú Obyčajní ľudia, ich dvanásť ľudí, a keby som bol zlomyseľný, tak aj tento zoberiem jako pozmeňovák k tomuto a čítam to teraz naozaj do druhého polčasu Arsenalu. Na tento typ zákona sa tu nezvykne diskutovať v parlamente, predsa si dovolím povedať pár slov k tomu, aj keď môj diskusný elán trocha poklesol po tom predchádzajúcom vyčerpávajúcom návrhu. Mnohé moje poznámky sa netýkajú meritu teda veci, to znamená zmrazenie našich platov, v poriadku, ale skôr sa týkajú toho, že jedná sa o politiku, o určitý rituál, vhodenie tymianu bohom s malým bé, ako to voľakedy bolo v starom Ríme. Je to, ináč povedané, spoločenská objednávka, ktorú tento parlament už štyrikrát promptne vybavil a ešte možná ešte aj mnohokrát tiež vybaví. Pamätáte sa, jak to bolo tiež na objednávku s priestupkovou a trestnoprávnou imunitou. Niežeby som chcel jazdiť na červenú alebo nejaké banky vykrádať, ale oboch imunít sme sa veľmi rýchlo vzdali a mne sa zdá, že jednohlasne. Vtedy mi to pripomenulo voľbu prezidenta Havla v roku '89, keď, ak sa pamätáte, vtedy poslanci všetci členovia KSČ, spar kooptovanými novými poslancami, jednomyseľne zvolili prezidenta Havla, ktorý tu pozdvihol, že keby aspoň jeden bol vtedy proti. A od straty našich imunít aj mandátový imunitný výbor veľa práce nemá. To vie potvrdiť aj pán podpredseda. Áno, je tu. Vždy koncom roka vznikne určitá súťaž, že kto teda tento návrh prvý do Národnej rady dá na zmrazenie platov poslancov aj paušálnych náhrad na úroveň 2011, prípadne niektorých na 2012. Tento rok teda vyhrali devätnásti poslanci SMER-u, nič proti tomu. Keby sme mali ROH v parlamente, tak by sme sa mali na koho obrátiť, ale ROH nemáme, takže nemáme sa na koho obrátiť. Tento zákon sa teda týka aj iných, sudcov Ústavného súdu, tým sa to prispôsobilo na rok 2012, ombudsman tiež na rok 2012 s tým, že jemu sa to zvyšuje o 5 %. Tiež neviem, prečo 5, prečo nie 4, prečo 6? To je také zvláštne z neba spadnuté. Aj sudcom sa to pozdržiava na rok 2012. Predseda kontrolného najvyššieho úradu a jeho podpredseda, to je dobre, lebo Generálna prokuratúra sa jeho podpredsedu to netýka a tým pádom by ho mohol ten námestník generálneho prokurátora aj preskočiť. Voľakedy sa stalo vo federálnej vláde, keď štátni tajomníci preskočili ministrov, vtedy mali ministri 12-tisíc korún, 400 euro a potom tesne pred voľbami sme to chceli nejako zachrániť vtedy, valorizovať aj tých, aj tých a sa nám to nevyplatilo, lebo dva mesiace s tým opozícia čakala, pred voľbami to vytiahla. Ale pozor na to preskočenie námestníkov, štatutárov, lebo im sa platy valorizujú, ostatným nie. Zvláštne takisto je, že štatutárov vo verejných funkciách, v služobných úradoch, ktorým je ministerstvo, a sú odvodené od platu poslanca, sa tiež znižuje plat o 5 %, zase z neba spadnutých nie 4,6, ale o 5. ja by som povedal, že aj dôvodová správa je relatívne chudobná, pár riadkov a vlastne jediný dôvod je tam, že ide o konsolidáciu verejných výdavkov, teda úspory sa 14,1 mil., Pánboh zaplať, aj keď napr. aj ministerstvo zahraničia dáva na príspevky do medzinárodných organizácií 22,9 mil., ostatné ministerstvá tiež na medzinárodné organizácie dohromady 49 mil., no čiže aj tam by som mohol hľadať úsporu a to ešte v rozprave k rozpočtu spomeniem. No tak záverom, nepoznám stanovisko ministerstva financií, ktorý oceňuje ten pozitívny prínos tých 14,1 mil. euro, aj keď v závere upozorňuje, že navrhovatelia mali uviesť aj všetky negatívne dôsledky na rozpočet verejnej správy. Neviem, aké sú, ale možná by nám to niekto z navrhovateľov mohol vysvetliť, keď ich na to upozorní aj ministerstvo financií špeciálnym listom a aj keď nebrali to do úvahy navrhovatelia v tomto návrhu zákona. Takže to bolo asi všetko, som sľúbil sedem minút, ďakujem za pozornosť a ten fodbal ešte stihneme.